b'\n_START_ARTICLE_\nJaponijos komunist\xc5\xb3 partija\n_START_SECTION_\nVeikla tarpukariu pogrind\xc5\xbeio s\xc4\x85lygomis\n_START_PARAGRAPH_\nJaponijos komunist\xc5\xb3 partija Toshihiko Sakai, Hitoshi Yamakawa, Kanson Arahata ir kit\xc5\xb3 buvo \xc4\xafkurta 1922 m. liepos 15 d. kaip pogrindin\xc4\x97 politin\xc4\x97 asociacija (Japonijos istoriografijoje \xc5\xa1is laikotarpis vadinamas Pirm\xc4\x85ja Japonijos komunist\xc5\xb3 partija). \xc4\xaekurtos partijos aktyv\xc4\x85 sudar\xc4\x97 Sanzo Nosaka, Kyuichi Tokuda, Manabu Sano, Sadachika Nabeyama ir Katsumaro Akamatsu. Svarbi buvo Kominterno agento Sen Katayama parama. Kominterno nare partija tapo t\xc5\xb3 pa\xc4\x8di\xc5\xb3 met\xc5\xb3 lapkrit\xc4\xaf. 1922 m. Kominterno buvo pristatytos 22 m. tez\xc4\x97s, kuriomis raginta panaikinti monarchij\xc4\x85, kariuomen\xc4\x99, suteikti darbininkams teis\xc4\x99 ne\xc5\xa1iotis ginkl\xc4\x85, i\xc5\xa1vesti paj\xc4\x97gas i\xc5\xa1 Kor\xc4\x97jos ir Kinijos bei nacionalizuoti \xc5\xbeem\xc4\x99. Partijoje kilus gin\xc4\x8dams (ypa\xc4\x8d d\xc4\x97l to, kad kvietimas atsisakyti imperin\xc4\x97s sistemos paskatins represijas) tez\xc4\x97s taip ir liko nepaskelbtos._NEWLINE_Partijos pagrindiniais siekiais nustatyta: politikoje \xe2\x80\x93 monarchijos atsisakymas, per\xc5\xb3 r\xc5\xabm\xc5\xb3 atsisakymas, visuotin\xc4\x97 balsavimo teis\xc4\x97 vyrams ir moterims, sukakusiems 18 m., susirinkim\xc5\xb3, \xc5\xbeod\xc5\xbeio ir streik\xc5\xb3 laisv\xc4\x97, policijos, kariuomen\xc4\x97s, kempeitai ir slaptosios policijos panaikinimas. Ekonomikoje \xe2\x80\x93 a\xc5\xa1tuoni\xc5\xb3 valand\xc5\xb3 darbo diena, nedarbo draudimas, minimalaus u\xc5\xbemokes\xc4\x8dio reglamentavimas, stambi\xc5\xb3 \xc5\xbeemi\xc5\xb3 nusavinimas ir perdavimas ma\xc5\xbea\xc5\xbeemiams, progresini\xc5\xb3 pajam\xc5\xb3 mokes\xc4\x8dio \xc4\xafvedimas. Diplomatijoje \xe2\x80\x93 \xc4\xafvairi\xc5\xb3 diplomatini\xc5\xb3 susitarim\xc5\xb3 sustabdymas, visi\xc5\xa1kas kariuomen\xc4\x97s i\xc5\xa1vedimas i\xc5\xa1 Kor\xc4\x97jos, Kinijos, Taivano ir Sachalino._NEWLINE_Daugiausia d\xc4\x97l reikalavim\xc5\xb3 atsisakyti monarchijos ir radikaliai perskirstyti \xc5\xbeem\xc4\x97s nuosavyb\xc4\x99 sulauk\xc4\x97 slapt\xc5\xb3j\xc5\xb3 tarnyb\xc5\xb3 d\xc4\x97mesio. Partijos nariai buvo persekiojami ir kalinami imperatori\xc5\xa1kosios policijos. D\xc4\x97l to 1924 m. partija i\xc5\xa1iro, did\xc5\xbeioji dalis aktyvo \xc4\xafsitrauk\xc4\x97 \xc4\xaf kitus jud\xc4\x97jimus._NEWLINE_1925 m. \xc4\xafsigaliojo visuotini\xc5\xb3 rinkim\xc5\xb3 ir taikos palaikymo \xc4\xafstatymai._NEWLINE_Partijos veikla atsinaujino tik 1926 m., kai kadaise partijos panaikinimui prie\xc5\xa1tarav\xc4\x99s Kanson Arahata sub\xc5\xabr\xc4\x97 partijos biur\xc4\x85. \xc5\xa0is laikotarpis Japonijos istoriografijoje vadinamas Antr\xc4\x85j\xc4\x85 Japonijos Komunist\xc5\xb3 partija. \xc5\xa0iuo laikotarpiu partijos ideologu tapo Kazuo Fukumoto (iki 1927 m., kol pateko Kominterno nemalon\xc4\x97n), kurio doktrina vadinta fukumotizmu ir i\xc5\xa1 esm\xc4\x97s r\xc4\x97m\xc4\x97si Lenino veikalu \xe2\x80\x9eK\xc4\x85 daryti\xe2\x80\x9c._NEWLINE_1927 m. vykusi\xc5\xb3 rinkim\xc5\xb3 metu Darbinink\xc5\xb3 ir valstie\xc4\x8di\xc5\xb3 partijos s\xc4\x85ra\xc5\xa1e kandidatais save i\xc5\xa1k\xc4\x97l\xc4\x97 keletas komunist\xc5\xb3 partijos nari\xc5\xb3.\xe3\x80\x80Vienas j\xc5\xb3, Senji Yamamoto, buvo i\xc5\xa1rinktas vienoje Tokijo apygard\xc5\xb3 ir tapo pirmuoju neoficialiu komunistu Japonijos parlamente._NEWLINE_1928 m. kovo 15 d. incidento metu buvo suimta 1600 kairi\xc5\xb3j\xc5\xb3 aktyvist\xc5\xb3, tarp kuri\xc5\xb3 daug partijos nari\xc5\xb3 ar r\xc4\x97m\xc4\x97j\xc5\xb3. Juos sek\xc4\x97 masiniai are\xc5\xa1tai 1929 m., kai buvo suimta dar 1000. Tais pa\xc4\x8diais metais de\xc5\xa1ini\xc5\xb3j\xc5\xb3 aktyvist\xc5\xb3 nu\xc5\xbeudytas komunist\xc5\xb3 parlamentaras Senji Yamamoto. Per \xc5\xa1iuos por\xc4\x85 met\xc5\xb3 partija neteko daug aktyvist\xc5\xb3._NEWLINE_Kominternui priklaus\xc4\x97 iki 1943 m.\n_START_SECTION_\nVeikla JAV okupacijos metais\n_START_PARAGRAPH_\nLegalizuota po Antro pasaulinio karo JAV okupacijos metais 1945 m. spalio 10 d. 1946 m. bir\xc5\xbeelio 29 d. partija paskelb\xc4\x97 savo si\xc5\xablom\xc4\x85 Konstitucijos versij\xc4\x85, kurioje atsisakoma monarchijos, skelbiama liaudies respublika. 1946 m. pirm\xc4\x85 kart\xc4\x85 dalyvavo rinkimuose ir laim\xc4\x97jo 5 vietas Atstov\xc5\xb3 r\xc5\xabmuose. 1949 m. rinkimuose jau i\xc5\xa1kovojusi 35 vietas, partija pergyveno kriz\xc4\x99 \xc5\xa1e\xc5\xa1tajame de\xc5\xa1imtmetyje, rinkimuose i\xc5\xa1kovodama 0-3 mandatus.\n_START_SECTION_\nVeikla 1952\xe2\x80\x931989\n_START_PARAGRAPH_\nKinijos-TSRS santyki\xc5\xb3 l\xc5\xab\xc5\xbeio metu partija \xc4\x97m\xc4\x97 tolintis nuo Ryt\xc5\xb3 bloko, ypa\xc4\x8d TSRS. Partija populiarumo pik\xc4\x85 pasiek\xc4\x97 a\xc5\xa1tuntajame de\xc5\xa1imtmetyje \xe2\x80\x93 1972 m. rinkimuose \xc4\xaf Atstov\xc5\xb3 r\xc5\xabmus i\xc5\xa1kovojo 38 mandatus (i\xc5\xa1 491 nari\xc5\xb3), 1979 m. \xe2\x80\x93 39 mandatus (i\xc5\xa1 511 nari\xc5\xb3). Sugriuvus TSRS, partija i\xc5\xa1platino parei\xc5\xa1kim\xc4\x85, kuriame sveikino TSRS subyr\xc4\x97jim\xc4\x85, vadindama j\xc4\x85 kaip \xe2\x80\x9edidel\xc4\xaf istorin\xc4\xaf blog\xc4\xaf \xc4\xafk\xc5\xabnijan\xc4\x8di\xc4\x85 \xc5\xa1ovinistin\xc4\x99 ir hegemoni\xc5\xa1k\xc4\x85 partij\xc4\x85\xe2\x80\x9c, ta\xc4\x8diau apgailestavo d\xc4\x97l buvusio Ryt\xc5\xb3 bloko \xc5\xa1ali\xc5\xb3 pasukimo nuo socializmo.\n_START_SECTION_\nVeikla 1989\xe2\x80\x93dabar\n_START_PARAGRAPH_\nRinkimuose \xc4\xaf Atstov\xc5\xb3 R\xc5\xabmus 2014 m. partija surinko rekordi\xc5\xa1k\xc4\x85 rink\xc4\x97j\xc5\xb3 bals\xc5\xb3 procent\xc4\x85 \xe2\x80\x93 13,0\xc2\xa0% vienmandat\xc4\x97je apygardoje. Did\xc5\xbeiausias bals\xc5\xb3 skai\xc4\x8dius Patar\xc4\x97j\xc5\xb3 r\xc5\xabm\xc5\xb3 rinkimuose \xe2\x80\x93 1998 m. (8,76 mln., arba 15,66\xc2\xa0%)._NEWLINE_U\xc5\xbe partij\xc4\x85 daugiausiai bals\xc5\xb3 link\xc4\x99 atiduoti vyresni nei 60 met\xc5\xb3 Japonijos pilie\xc4\x8diai, taip pat Tokijo, Ko\xc4\x8dio ir ypa\xc4\x8d Kioto prefekt\xc5\xabros gyventojai, ma\xc5\xbeiausiai - jaunimas iki 20 m. ir To\xc4\x8digio, Sagos ir ypa\xc4\x8d Tojamos prefekt\xc5\xabros.  I\xc5\xa1kelt\xc5\xb3 rinkimuose moter\xc5\xb3 dalis partijoje did\xc5\xbeiausia, lyginant su kitomis Japonijos partijomis.\n_START_SECTION_\nPozicijos\n_START_PARAGRAPH_\nPartija pasisako prie\xc5\xa1 Translatlantin\xc4\x99 prekybos sutart\xc4\xaf, Konstitucijos keitimo iniciatyvas, JAV karines bazes Japonijos teritorijoje ir branduolin\xc4\x99 energetik\xc4\x85. Partija Japonij\xc4\x85 nor\xc4\x97t\xc5\xb3 reg\xc4\x97ti kaip neutrali\xc4\x85 valstyb\xc4\x99. JKP palaiko id\xc4\x97j\xc4\x85, kad Japonija tur\xc4\x97t\xc5\xb3 ai\xc5\xa1kiau atsipra\xc5\xa1yti d\xc4\x97l karo nusikaltim\xc5\xb3, \xc4\xafvykdyt\xc5\xb3 per Antr\xc4\x85j\xc4\xaf Pasaulin\xc4\xaf Kar\xc4\x85 ir pasmerk\xc4\x97 premjero apsilankymus Jasukuni \xc5\xa1ventykloje. XX a. ketvirtajame de\xc5\xa1imtmetyje tuomet nelegali partija buvo vienintel\xc4\x97, aktyviai prie\xc5\xa1inusis Japonijos karui su Kinija ir Japonijos militarizavimui. Vis d\xc4\x97lto JKP palaiko Japonijos teritorines pretenzijas \xc4\xaf Kuril\xc5\xb3, Senkaku, Dokdo salas._NEWLINE_JKP Donbaso karo akivaizdoje pasirei\xc5\xa1k\xc4\x97 kaip viena grie\xc5\xbe\xc4\x8diausiai Rusijos veiksmus vertinanti politin\xc4\x97 partija Japonijoje. Partija taip pat remia sankcijas \xc5\xa0iaur\xc4\x97s Kor\xc4\x97jai. Nors nebendradarbiauja su Kinijos komunist\xc5\xb3 partija, partija vengia kritikuoti Kinij\xc4\x85 d\xc4\x97l \xc5\xbemogaus teisi\xc5\xb3 politikos ir yra sulaukusi kritikos d\xc4\x97l Tibeto klausimo (represij\xc5\xb3 Kinijos valdomame Tibete) ignoravimo._NEWLINE_Nors Japonijos komunist\xc5\xb3 partija i\xc5\xa1 pat prad\xc5\xbei\xc5\xb3 buvo prie\xc5\xa1i\xc5\xa1kai nusiteikusi Imperatori\xc5\xa1k\xc5\xb3j\xc5\xb3 r\xc5\xabm\xc5\xb3 at\xc5\xbevilgiu, nuo 2003\xc2\xa0m. \xc4\x97m\xc4\x97 \xc5\xa1velninti pozicijas, teigdama, jog \xe2\x80\x9ekol kas\xe2\x80\x9c nesiimt\xc5\xb3 panaikinti Imperatori\xc5\xa1k\xc5\xb3j\xc5\xb3 r\xc5\xabm\xc5\xb3, o b\xc5\xabdami vald\xc5\xbeioje paisyt\xc5\xb3 \xe2\x80\x9evisuomen\xc4\x97s valios\xe2\x80\x9c. 2015\xc2\xa0m. gruod\xc5\xbeio m\xc4\x97nes\xc4\xaf JKP Parlamento nariai i\xc5\xa1platino beprecedent\xc4\xaf prane\xc5\xa1im\xc4\x85, jog nebeboikotuos imperatoriaus kalbos, sakomos pirmojo pos\xc4\x97d\xc5\xbeio metu. Partija i\xc5\xa1lieka prie\xc5\xa1i\xc5\xa1kai nusiteikusi dabartini\xc5\xb3 Japonijos v\xc4\x97liavos ir himn\xc5\xb3 naudojimo at\xc5\xbevilgiu, vertindama juos kaip Japonijos militaristin\xc4\x97s praeities reliktus._NEWLINE_JKP yra i\xc5\xa1rei\xc5\xa1kusi savo palaikym\xc4\x85 vienalyt\xc4\x97ms partneryst\xc4\x97ms Partija taip pat aktyviai pasisako u\xc5\xbe galimyb\xc4\x99 leidim\xc4\x85 gyventi Japonijoje turintiems u\xc5\xbesienie\xc4\x8diams dalyvauti vietos rinkimuose, \xc4\xafskaitant teis\xc4\x99 patiems balotiruotis. Partija pasisako prie\xc5\xa1 mirties bausm\xc4\x99, kuri yra legali \xc5\xa1alyje, partijai priklausantys parlamentarai yra parlamentin\xc4\x97s grup\xc4\x97s mirties bausmei panaikinti nariai.\n_START_SECTION_\n\xc4\xae parlament\xc4\x85 i\xc5\xa1rinkti nariai\n_START_PARAGRAPH_\n2016\xc2\xa0m. liep\xc4\x85 Japonijos parlamente buvo 35 pagal partijos s\xc4\x85ra\xc5\xa1\xc4\x85 i\xc5\xa1rinkti parlamentarai (21 atstov\xc5\xb3 r\xc5\xabmuose, 14 patar\xc4\x97j\xc5\xb3 r\xc5\xabmuose).'